## Statut političke stranke "Hrvatski Republikanci

### NN 33/1999 (6.4.1999.), Statut političke stranke "Hrvatski Republikanci

# **POLITIČKE STRANKE**

Temeljem članka 6. Ustava Republike Hrvatske, odredbi Zakona o političkim
strankama Republike Hrvatske ("Narodne novine", br. 76/93) te odluke Zbora
Hrvatskih Republikanaca od 30. prosinca 1998. godine donesen je

## **STATUT**

### **POLITIČKE STRANKE "HRVATSKI REPUBLIKANCI"**

OPĆE ODREDBE I PROGRAMSKA NAČELA

Članak 1.

Politička stranka "Hrvatski Republikanci" je nezavisna, samostalna i
jedinstvena svehrvatska stranka građana Republike Hrvatske koji svoje slobodne
političke interese udružuju zbog ostvarivanja sljedećih programskih načela
i ciljeva:

- uspostava i ustroj demokratske parlamentarne Hrvatske Republike sa
hrvatskim Saborom kao obnositeljem zakonodavne vlasti i Predsjednikom Republike
biranim od strane Sabora,

- temeljne vrijednosti republikanskog svijetonazora: sloboda, ljubav,
poštenje, skromnost, sreća, tolerancija, poštovanje, odgovornost i kooperativnost,

- temeljni cilj republikanskog političkog djelovanja je oživotvorenje
ideje integralne slobode, i to: slobode čovjeka kao čovjeka (slobode pojedinca
unutar zajednice) i slobode čovjeka kao Hrvata (slobode zajednice unutar
svjetskog poretka međunarodnih zajednica),

- temeljna načela republikanskog upravljanja državom:

znanstveno utemeljeno održivo upravljanje promjenama i procesima,

decentralizacija državne uprave prijenosom izvršnih upravnih funkcija
građanima

poticanje tržišnog natjecanja i kontrolirano upravljanje monopolima,

učinkovitost državne administracije i javnih službi vođenih regulativom
misije i cilja

provođenje kriterija rezultata kao mjerila uspješnosti rada državnih
organa uprave, lokalne uprave i samouprave

stvarne potrebe naroda kao temeljni izvor oblika gospodarenja državom

poduzetnička, tržišna i domaćinska orijentacija Vlade,

socijalni mir, politička stabilnost, nacionalna i teritorijalna sigurnost
kao temeljni motivi oblika odgovornog upravljanja državom,

transparentna tržišna orijentacija Vlade te održivo upravljanje promjenama
poticanjem slobodnog održivog tržišnog natjecanja,

poticanje prosvjete i znanosti kao temelja inteligentnog upravljanja
državom i osiguranja održive budućnosti Republike.

- socijalni razvoj i globalizacija uz održivi razvoj kao uvjeti nastupanja
bio-tehnološkog doba te poticanje razvoja telekomunikacija kao temeljne
infrastrukture moderne države,

- poticanje znanosti i održivi razvoj tehnologija kao preduvjet održivih
oblika proizvodnje naroda i države,

- poticanje slobodnog i održivog razvoja regija i mikroregija,

- pravednost, ekonomičnost i sigurnost kao vrhovna načela rada državne
administracije i javnih službi,

- cjelovita nezavisnost te razdioba zakonodavne, sudske i izvršne vlasti,

- poticanje slobodnog političkog i gospodarskog tržišnog natjecanja
temeljenog na načelima transparentnosti, demokratičnosti i poštivanja ljudskih
prava,

- kooperativnost, temeljena na načelima međusobnog uvažavanja i partnerstva,
sa međunarodnim političkim i gospodarskim organizacijama,

- kontinuirani rad na znanstvenom utemeljenju kriterija kvalitete života
te održivom razvoju civilizacijskog i kulturnog identiteta države, nacije,
naroda i pojedinca.

Članak 2.

U ostvarivanju zadanih načela i ciljeva "Hrvatski Republikanci" se koriste
svim zakonskim i demokratskim, parlamentarnim i vanparlamentarnim sredstvima,
polazeći od neupitnih demokratskih i republikanskih načela političkog legaliteta
i legitimiteta.

Članak 3.

Donošenjem ovoga Statuta "Hrvatski Republikanci" pravno uređuju temeljne
interese stranke i svoga članstva, a to su:

naziv stranke, znak stranke, sjedište, programska načela i ciljeve,
oblike informiranja javnosti o radu stranke, uvjete stupanja u članstvo,
oblike organizacijskog i teritorijalnog ustroja stranke, tijela upravljanja
te načine njihova izbora i opoziva, imenovanja i razrješenja sa pojedinih
dužnosti, vrijeme trajanja pojedinih mandata, oblike i izvore sredstava
za rad stranke, uvjete prestanka rada i djelovanja stranke te druga pitanja.

Članak 4.

Potpuni naziv političke stranke je: "Hrvatski Republikanci".

Skraćeni naziv stranke je: HR.

Politička stranka "Hrvatski Republikanci" djeluje na područje cijelog
teritorija Republike Hrvatske.

Članak 5.

Politička stranka "Hrvatski Republikanci" je pravna osoba, koja je upisana
u registar političkih organizacija pri nadležnom organu uprave Republike
Hrvatske.

Političku stranku "Hrvatski Republikanci" predstavljaju i zastupaju
Predsjednik i Tajnik stranke HR.

Predsjednik HR može ovlastiti i druge osobe da zastupaju i predstavljaju
stranku "Hrvatski Republikanci", u skladu s odredbama ovoga Statuta.

Sjedište političke stranke "Hrvatski Republikanci" je Zagreb, Trg bana
Josipa Jelačića 15.

Članak 6.

Politička stranka "Hrvatski Republikanci" ima štambilj okruglog oblika,
promjera 3,5 cm, jajolikom crtom zaokruženu kraticu HR u sredini kruga
kojem je na obodu ispisano: Politička stranka "Hrvatski Republikanci" -
Zagreb.

Znak političke stranke "Hrvatski Republikanci" se sastoji od: stilizirani
štit sa deset crveno-bijelih polja i dva velika bijela polja u kojima su
stilizirani prikaz komiške falkuše i velebitske degenije. Ispod štita je
razvučen hrvatski pleter u sredini kojeg je otvorena knjiga na čijim stranicama
se nalazi skraćenica HR.

Zastava stranke "Hrvatski Republikanci" je bijele boje sa znakom stranke
u sredini, u omjeru 2:1.

Čuvanje te korištenje štambilja, znaka i zastave političke stranke "Hrvatski
Republikanci" utvrdit će se posebnom odlukom koju donosi Zbor Hrvatskih
Republikanaca.

Članak 7.

Djelovanje i rad političke stranke "Hrvatski Republikanci" je otvoreno
i javno.

Javnost rada stranke ostvaruje se održavanjem javnih skupova, tribina,
foruma itd. te na pojedinačnom i ostalom grupnom suradnjom članstva s ostalim
hrvatskim građanima, neposredno ili posredno putem medija.

Članak 8.

Politička stranka "Hrvatski Republikanci" dodjeljivat će priznanja i
nagrade osobama zaslužnim za promicanje programskih načela stranke te svekoliki
razvoj stranke.

Nagrade i priznanja dodjeljivat će se u obliku stranačkih zahvalnica,
odličja i diploma, kojih će nazivlja te uvjete dodjele odrediti Zbor Hrvatskih
Republikanaca zasebnim Pravilnikom.

ČLANSTVO

Članak 9.

Članom političke stranke "Hrvatski Republikanci" može postati svaki
punoljetni i poslovno sposoban građanin Republike Hrvatske koji dragovoljno
ispuni i potpiše stranačku pristupnicu te time prihvati odredbe Statuta
i Programa stranke HR.

Član političke stranke "Hrvatski Republikanci" ne može biti članom niti
jedne druge političke stranke koja ima sjedište u Republici Hrvatskoj.

O članovima stranke vodi se zaseban Registar članstva Hrvatskih Republikanaca.

Članak 10.

Prava i obveze člana HR su sljedeće:

- aktivno sudjeluje u kreiranju te oživotvorenju programskih načela
stranke

- djeluje samoinicijativno u skladu s odredbama Statuta i Programa stranke

- bira ostale članove i sam biva biran u tijela upravljanja stranke

- može biti kandidat na predsjedničkim, parlamentarnim i lokalnim izbornim
listama stranke

- uvijek biti potpuno upoznat sa svim aktivnostima stranke

- ima pravo na solidarnu pomoć stranke, osobito zbog povrede svojih
prava glede članstva u stranci HR, a koja se pomoć određuje zasebnim Pravilnikom
o stjecanju solidarne pomoći RH, koji donosi Zbor Hrvatskih Republikanaca

- po vlastitom izboru te odluci Tijela Upravljanja stranke, aktivno
sudjeluje u odnosnim aktivnostima stranke

- redovito daje materijalnu i financijsku potporu stranci HR u obliku
članarine, priloga te ostale oblike potpore

Članak 11.

Članstvo u političkoj stranci "Hrvatski Republikanci" prestaje na sljedeće
načine:

- pismenim podnošenjem ostavke na članstvo

- isključenjem - konačnom pravovaljanom odlukom Zbora Hrvatskih Republikanaca

- smrću člana.

Članak 12.

Prijedlog o isključenju iz članstva donosi Izvršni odbor ogranka, županijske
podružnice ili središnjice stranke, a dostavlja ga Zboru HR na konačno
odlučivanje.

Odluku o isključenju iz članstva ogranka, županijske podružnice ili
središnjice stranke donosi Zbor Hrvatskih Republikanaca, javnim glasovanjem
dvotrećinskom većinom glasova nazočnih članova, u slučaju kada član svojim
postupcima grubo narušava odredbe Statuta, Programa ili ugleda stranke.

Odluka o isključenju iz članstva dostavlja se članu obvezno pismenim
putem s detaljnim obrazloženjem.

Na pismenu odluku o isključenju član se ima pravo žaliti u roku od 15
dana od primitka odluke i to Zboru Hrvatskih Republikanaca koji donosi
konačnu odluku, bez prava žalbe.

Članak 13.

U radu i djelovanju stranke HR mogu aktivno sudjelovati simpatizeri
te potporni članovi stranke. Isti mogu sudjelovati i sa sjednicama tijela
upravljanja stranke, no bez prava odlučivanja.

UPRAVNA TIJELA I ORGANIZACIJSKI USTROJ

Članak 14.

Politička stranka "Hrvatski Republikanci" teritorijalno je ustrojena
po principu sinergitičkog mrežnog sustava koji pretpostavlja nedvojben
i interaktivan odnos ogranaka, županijskih podružnica i središnjice stranke.

Članak 15.

Članstvo političke stranke "Hrvatski Republikanci" teritorijalno je
ustrojeno u sljedeće oblike djelovanja:

- središnjica političke stranke "Hrvatski Republikanci"

- županijske podružnice HR

- stranački ogranci HR (gradski i općinski)

- regionalna povjereništva i povjerenici HR.

U naseljima i dijelovima većih naselja i gradova te u općinama u kojima
nije ustrojen općinski ogranak HR u Republici Hrvatskoj, te osobito na
razinama prirodno-povijesnih regija i mikroregija, djelovat će povjereništva
i/ili povjerenici Hrvatskih Republikanaca.

SREDIŠNJICA STRANKE "HRVATSKI REPUBLIKANCI"

Članak 16.

Politička stranka "Hrvatski Republikanci" je jedinstvena politička stranka
koja obuhvaća cjelokupno svoje članstvo te sve organizacijske oblike HR
na teritoriju Republike Hrvatske.

U pravnom prometu HR djeluje kao jedna pravna osoba.

Upravna tijela političke stranke "Hrvatski Republikanci" su:

- Predsjednik stranke

- Zbor Hrvatskih Republikanaca (skupština stranke)

- Središnji Republikanski Izvršni odbor (izvršni odbor stranke)

- Tajnik HR

- Nadzorni odbor HR (nadzorni odbor stranke).

ZBOR HRVATSKIH REPUBLIKANACA

Članak 17.

Zbor Hrvatskih Republikanaca je najviše programsko, statutarno i izborno
tijelo stranke HR.

Zbor Hrvatskih Republikanaca čine:

- Predsjednik stranke (koji je ujedno i Predsjedatelj Zbora HR)

- članovi Središnjeg Republikanskog Izvršnog odbora

- obnašatelji funkcija u izvršnim tijelima Republike, a koji su članovi
stranke HR

- predsjednici Županijskih podružnica i obnašatelji funkcija u jedinicama
tijela lokalne uprave i samouprave, a koji su članovi stranke HR

- predsjednici ogranaka HR

- svi članovi stranke.

U radu Zbora Hrvatskih Republikanaca mogu sudjelovati i pozvani članovi
- gosti (donatori i uglednici izvan Velikog vijeća HR, predstavnici organizacija
i udruga koji podupiru rad stranke HR, predstavnici drugih stranaka, pravnih
i drugih osoba iz zemlje i inozemstva koji nemaju aktivno pravo odlučivanja
niti aktivno ili pasivno biračko pravo).

Članak 18.

Zbor Hrvatskih Republikanaca održava redovna zasjedanja jednom godišnje,
a obvezno najmanje 90 dana prije početka izborne kampanje za održavanje
parlamentarnih izbora za Hrvatski državni sabor i Predsjednika Republike.
Redovno zasjedanje Zbora HR saziva Predsjednik stranke koji vrši funkciju
Predsjedatelja Zbora Hrvatskih Republikanaca.

Odluku o sazivanju redovnih zasjedanja Zbora Hrvatskih Republikanaca
donosi Središnji Republikanski Izvršni odbor, a Odluka sadrži odredbe o
načinu izbora i broju članova Zbora te prijedlog Dnevnog reda, a objavljuje
se najmanje 30 dana prije održavanja redovnog zasjedanja Zbora HR.

Članak 19.

Predsjedatelj Zbora Hrvatskih Republikanaca je obvezan sazvati izvanredno
zasjedanje Zbora HR kad to zatraži Središnji Republikanski Izvršni odbor,
Nadzorni odbor Hrvatskih Republikanaca ili najmanje sedam županijskih podružnica
Hrvatskih Republikanaca.

Odluke izvanrednog zasjedanja Zbora imaju istu pravnu valjanost kao
i odluke redovnog zasjedanja Zbora HR.

Ukoliko Predsjedatelj Zbora HR ne postupi u skladu s prethodnim stavkom
ovoga članka Statuta u roku od 30 dana, zasjedanje Zbora HR može sazvati
organ upravljanja koji je zatražio zasjedanje Zbora i u tom slučaju taj
organ priprema i vodi rad zasjedanja Zbora HR.

Predsjedatelj Zbora HR može sazvati zasjedanje Zbora HR ukoliko ustanovi
da Središnji Republikanski Izvršni odbor svojim radom i odlukama narušava
odredbe Statuta i Programa HR.

Članak 20.

Zbor Hrvatskih Republikanaca:

- donosi, mijenja i dopunjuje Statut stranke HR

- donosi, mijenja i dopunjuje Program stranke HR

- donosi, mijenja i dopunjuje Izborni program te Pravilnik o radu Zbora
HR

- određuje organizacijski ustroj stranke temeljem prijedloga Središnjeg
Republikanskog Izvršnog odbora

- donosi odluke o temeljnim oblicima interesnog organiziranja unutar
stranke HR

- usvaja Pravilnik o postupku kandidiranja za Hrvatski državni sabor,
Predsjednika Republike te tijela nižih razina lokalne uprave i samouprave,
a koji predlaže Središnji Republikanski Izvršni odbor

- usvaja izvješća o radu Središnjeg Republikanskog Izvršnog odbora,
Nadzornog i Statutarnog odbora HR,

- razmatra izvješća Središnjeg Republikanskog Savjetodavnog odbora,
Republikanske mladeži te Kluba zastupnika HR

- odlučuje o odgovornosti svih tijela stranke

- odlučuje o povezivanju sa srodnim političkim strankama u zemlji i
inozemstvu, s javnim i privatnim zakladama, udrugama, društvima, javnim
glasilima i iseljeničkim organizacijama te o učlanjenju u međunarodne političke
organizacije i institucije, na prijedlog Središnjeg Republikanskog Izvršnog
odbora

- donosi odluku o prestanku rada stranke HR ili stapanju s drugim strankama
u Republici Hrvatskoj

- imenuje posebne odbore

-  usvaja deklaracije i rezolucije koje imaju značenje načelnih političkih
smjernica za rad stranke

- bira i razrješava dužnosti predsjednika stranke

- bira i razrješava dužnosti članove Središnjeg Republikanskog Izvršnog
odbora

- bira i razrješava dužnosti predsjedatelja Zbora HR te članove Nadzornog
odbora HR

- bira kandidata za Predsjednika Republike Hrvatske i liste kandidata
za Sabor RH.

Članak 21.

Zbor Hrvatskih Republikanaca radi u zasjedanjima i odborima, koji su
radna tijela Zbora.

Zasjedanje Zbora Hrvatskih Republikanaca čine dva Glavna zasjedanja
Zbora RH, na jednom se donose Odluke, a na drugom se biraju kandidati za
odnosne funkcije.

U odborima Zbora se razmatraju politička i ostala pitanja.

Odbori Zbora Hrvatskih Republikanaca su:

- odbor Zobra HR za gospodarstvo

- odbor Zbora HR za vanjsku politiku i nacionalnu sigurnost

- odbor Zbora HR za unutarnju politiku

- odbor Zbora HR za društvene djelatnosti

- odbor Zbora HR za strategiju i održivi razvoj stranke.

Zbor HR može odlučiti o osnivanju drugih odbora važnih za učinkovit
rad stranke.

Članak 22.

Zbor Hrvatskih Republikanaca donosi pravovaljane odluke ukoliko je zasjedanju
Zbora prisutno najmanje dvije trećine ukupnog broja članova Zbora, a odluke
se donose dvotrećinskom većinom glasova nazočnih članova Zbora.

Članak 23.

Članovi svih upravnih tijela stranke "Hrvatski Republikanci" biraju
se javnim glasovanjem, temeljem dvotrećinske većine glasova nazočnih članova
Zbora HR.

Članak 24.

Odredbe o postupku i načinu izbora za članove organa upravljanja stranke
HR utvrđuju se Poslovnikom o radu Zbora Hrvatskih Republikanaca.

SREDIŠNJI IZVRŠNI ODBOR HRVATSKIH REPUBLIKANACA

Članak 25.

Središnji Izvršni odbor Hrvatskih Republikanaca je najviše upravno tijelo
stranke između zasjedanja Zbora Hrvatskih Republikanaca te koordinira i
provodi cjelokupnu politiku stranke utvrđenu Statutom i Programom te izbornim
programom stranke.

Središnji Izvršni odbor HR sastoji se od 5 članova.

Članovi Središnjeg Izvršnog odbora HR biraju između sebe Predsjednika
Izvršnog odbora sa mandatom od četiri godine i pravom ponovnog izbora.

Odluka se donosi javnim glasovanjem, dvotrećinskom većinom glasova nazočnih
članova SIO HR.

Članak 26.

Središnji Izvršni odbor Hrvatskih Republikanaca:

- operativno upravlja radom stranke HR između dva zasjedanja Zbora Hrvatskih
Republikanaca

- pokreće rješavanje političkih pitanja na inicijativu Predsjednika
i Zbora HR

- izvršava i provodi odluke Predsjednika stranke i Zbora HR

- operacionalizira deklaracije i rezolucije donesene na zasjedanju Zbora
HR

- daje političke ocjene i stavove

- predlaže Zboru politički i izborni program stranke

- predlaže Predsjedatelju Zbora da sazove Zbor HR

- predlaže Zboru povezivanje sa srodnim organizacijama

-  imenuje članove Središnjeg Izbornog odbora HR na prijedlog Predsjednika
stranke

- prema potrebi osniva odbore za rješavanje političkih i drugih pitanja

- iznosi prijedloge Zboru za osnivanje interesnih oblika organiziranja
stranke na zahtjev ogranaka, podružnica ili na vlastitu inicijativu

- podržava kandidate na izborima na svim razinama i unutarstranačkim
izborima

- ima pravo i obvezu konzultiranog tijela o kandidatima Središnjeg Izvršnog
odbora po položaju

- određuje mjerila i donosi odluke o počasnom članstvu

- daje suglasnost o nečlanovima na stranačkim izbornim listama

- donosi propise i pravilnike kojima se podrobnije uređuje organizacijski
ustroj i način rada stranke

- donosi odluke o osnivanju ogranaka i županijskih podružnica te povjereništava
i određuje povjerenike

- daje suglasnost na odluke županijskih podružnica o ustroju dragovoljne
regionalne koordinacije

- pribavlja, raspodjeljuje i upravlja financijskim i poslovnim sredstvima
stranke te donosi sve odluke u svezi s istima

- donosi odluke u području regulacije radnih i poslovnih odnosa u stranci

- osniva stranačka trgovačka i dionička društva te imenuje organe uprave
u njima

- dostavlja Nadzornom odboru Hrvatskih Republikanaca periodične i završne
financijske obračune prije zasjedanja Zbora stranke

- upravlja funkcioniranjem izvršnih tijela stranke na nižim razinama
te njihovom odnosu prema članstvu

- vodi brigu o članstvu stranke

- daje suglasnost za osnivanje zajedničkog Kluba vijećnika

- donosi odluku o isključenju iz članstva temeljem odluke Izvršnog odbora
ogranka ili podružnice, ili na vlastitu inicijativu

- razmatra sva pitanja koje iznesu Klub zastupnika i Republikanska mladež,

- donosi pravilnike o radu stranačkih ogranaka i županijskih podružnica
stranke te regionalnih povjereništava i povjerenika

- donosi Pravilnike o radu Ureda stranke, Potpornog sponzorskog odbora
stranke te o vlastitom radu.

Punovaljanost odluka Središnjeg Izvršnog odbora Hrvatskih Republikanaca
označava potpis Predsjednika stranke HR.

Članak 27.

Zasjedanja Središnjeg Izvršnog odbora Hrvatskih Republikanaca održavaju
se najmanje jednom u tri mjeseca. Saziva ih izvršni direktor Središnjeg
Izvršnog odbora koji je po položaju Predsjedatelj Središnjeg Izvršnog odbora
i Predsjedatelj zasjedanja Središnjeg Izvršnog odbora.

U slučaju njegove spriječenosti, zasjedanjem Središnjeg Izvršnog odbora
predsjeda zamjenik izvršnog direktora.

Zasjedanju Središnjeg Izvršnog odbora obvezno prisustvuju svi članovi
Središnjeg Izvršnog odbora, a odluke su pravovaljane ukoliko je prisutno
najmanje dvije trećine članova Središnjeg Izvršnog odbora stranke.

Zasjedanjima mogu prisustvovati i odabrani pozvani gosti, no bez prava
odlučivanja.

Pravovaljane odluke se donose javnim glasovanjem, dvotrećinskom većinom
glasova nazočnih članova IOHR.

PREDSJEDNIK STRANKE "HRVATSKI REPUBLIKANCI"

Članak 28.

Predsjednik stranke je stvarno najviše političko tijelo u stranci HR
koje daje smjernice i smisao tekućoj političkoj djelatnosti stranke.

Predsjednika stranke HR bira Zbor Hrvatskih Republikanaca svojom pravovaljanom
odlukom.

Mandat Predsjednika stranke HR traje četiri godine, uz mogućnost jednog
ponavljanja mandata.

Kandidate za Predsjednika stranke predlaže Središnji Izvršni odbor HR
ili Zbor HR, a pravovaljanu odluku o izboru Predsjednika stranke donosi
Zbor HR javnim glasovanjem, temeljem dvotrećinske većine glasova nazočnih
članova Zbora.

Članak 29.

Predsjednik stranke "Hrvatski Republikanci":

- samostalno zastupa i predstavlja stranku

- daje inicijative za konkretno političko djelovanje stranke

- vodi sjednice i potpisuje akte Središnjeg Izvršnog odbora HR

- putem Središnjeg Izvršnog odbora HR provodi odluke i zaključke Zbora
HR

- predlaže Zboru HR članove Središnjeg Izvršnog odbora (osim onih koji
su članovi po položaju) a Središnjem Izvršnom odboru predlaže članove Središnjeg
Izbornog odbora

- izvještava Središnji Izvršni odbor o svom radu i djelatnostima te
istome predlaže načine kako će ono poduprijeti te aktivnosti

- osobno imenuje svoje savjetnike i glasnogovornika.

Članak 30.

Predsjednik stranke "Hrvatski Republikanci" za svoj rad i djelovanje
odgovara Zboru Hrvatskih Republikanaca.

Na prijedlog Središnjeg Izvršnog odbora HR, Nadzornog odbora HR ili
najmanje trećine članova Zbora HR može se na zasjedanju Zbora HR pokrenuti
pitanje izglasavanja povjerenja Predsjedniku stranke u slučaju neizvršavanja
povjerenih obveza.

Glasovanje o povjerenju može zatražiti i sam Predsjednik stranke.

Odluka o nepovjerenju je pravovaljana ako je javnim glasovanjem na zasjedanju
Zbora HR za nju glasalo najmanje polovica (50%) prisutnih članova Zbora
HR. Ukoliko se izglasa nepovjerenje, Predsjednik stranke je dužan odmah
podnijeti ostavku na funkciju Predsjednika stranke.

Predsjednik stranke HR može prije isteka mandata podnijeti ostavku,
uz pismeno obrazloženje Zboru HR.

Članovi Središnjeg Izvršnog odbora i NO mogu biti opozvani prije isteka
mandata na koji su izabrani u slučaju neizvršavanja povjerenih obveza.
Opoziv vrši Zbor Hrvatskih Republikanaca, javnim glasovanjem, dvotrećinskom
većinom glasova prisutnih članova Zbora.

NADZORNI ODBOR HRVATSKIH REPUBLIKANACA

Članak 31.

Nadzorni odbor HR ima 3 člana, uključujući predsjednika NO kojeg između
sebe biraju članovi odbora.

Mandat predsjednika i članova NO je četiri godine, sa mogućnosti jednog
ponovljenog mandata.

Odluka se donosi javnim glasovanjem, jednoglasnom odlukom.

Predsjednik i članovi NO ne mogu biti članovi niti jednog drugog upravnog
tijela stranke, izuzev Zbora Hrvatskih Republikanaca.

Članak 32.

Nadzorni odbor Hrvatskih Republikanaca:

- brine o zakonitosti rada svih središnjih upravnih tijela stranke HR

- vrši financijski i poslovni nadzor nad radom Središnjeg Izvršnog odbora
HR

- nadzire provedbe izbornih postupaka

- prati rad županijskih Nadzornih odbora i arbitrira u mogućim sporovima

- podnosi izvješće o svom radu Zboru Hrvatskih Republikanaca.

TAJNIK HRVATSKIH REPUBLIKANACA

Članak 33.

Tajnika Stranke bira Zbor Hrvatskih Republikanaca sa mandatom od četiri
godine, uz mogućnost ponavljanja mandata.

Tajnik se bira javnim glasovanjem sa natpolovičnom većinom glasova prisutnih
članova Zbora HR.

Članak 34.

Tajnik Hrvatskih Republikanaca:

- koordinira rad Središnjeg Izvršnog odbora HR

- koordinira rad stranačkih ogranaka, Županijskih podružnica te povjerenstava
i povjerenika

- odgovoran je za evidenciju članstva te ažurnost dokumentacije Stranke
HR

INTERESNI OBLICI USTROJA HRVATSKIH REPUBLIKANACA

Članak 35.

Na općinskoj, gradskoj, regionalnoj, županijskoj i republičkoj razini
prema potrebi se organiziraju interesni i funkcionalni oblici organiziranja
HR, i to forumi i okrugli stolovi HR.

Odluku o osnivanju interesnih oblika organiziranja HR donosi Zbor Hrvatskih
Republikanaca na zahtjev članstva ili na vlastiti prijedlog Zbora, a odlukom
se određuju oblik organiziranja, prava i obveze predloženog oblika interesnog
organiziranja, u skladu s potrebama i interesima stranke.

Članovi foruma i okruglih stolova mogu biti i građani RH koji nisu članovi
stranke HR.

IMOVINA STRANKE

Članak 36.

Imovinu stranke čine novčana sredstva, nekretnine, pokretne stvari i
druga imovinska prava. Stranka stječe imovinu uplatom članarina, dobrovoljnim
prilozima, darovima, dotacijama, obavljanjem njenih dopuštenih djelatnosti
te prihodima od imovine i imovinskih prava u skladu sa zakonima Republike
Hrvatske.

Članak 37.

Stranka Hrvatski Republikanci odgovara za svoje obveze cjelokupnom svojom
imovinom.

Dobit koju stranka ostvari obavljanjem dopuštenih i registriranih djelatnosti
ili od svoje imovine, Stranka će koristiti za obavljanje i unapređenje
svojih djelatnosti kojima se ostvaruju njeni ciljevi.

PRIJELAZNE I ZAVRŠNE ODREDBE

Članak 38.

Upravno tijelo stranke se raspušta na prijedlog Središnjeg Izvršnog
Odbora stranke HR, i to ukoliko odnosno tijelo svojim radom i djelovanjem
narušava odredbe ovoga Statuta.

Odluku o opozivu tijela stranke Hrvatskih Republikanaca prije isteka
mandata na koji su izabrani donosi Zbor Hrvatskih Republikanaca dvotrećinskom
većinom glasova nazočnih članova Zbora.

Članak 39.

U slučaju prestanka Stranke Hrvatski Republikanci nastupanjem Zakonom
RH predviđenih razloga za prestanak, imovina Udruge pripast će Hrvatskom
Crvenom križu i Caritasu pri Hrvatskoj biskupskoj konferenciji u jednakim
dijelovima.

Članak 40.

Ovaj Statut stupa na snagu danom upisa Stranke Hrvatski Republikanci
u registar političkih stranaka pri nadležnom organu uprave Republike Hrvatske.

Predsjednik Stranke

"Hrvatski republikanci"
**Ivica Filipović,** v. r.

Statut, NN 33/1999-698